Haiyan ອ່ອນແຮງລົງ ເວ​ລາ ພັດ​ເຂົ້າ​ປະ​ທະ ຫວຽດນາມ (ສະ​ໄລ​ດ໌/​ວີ​ດີ​ໂອ)
ໄຕ້ຝຸ່ນ Haiyan ອ່ອນແຮງລົງ ເວລາພັດ​ເຂົ້າປະທະ ພາກເໜືອຫວຽດນາມ ຫຼັງຈາກ​ໄດ້ສ້າງຄວາມຫາຍຍະນະ ໃຫ້​ແກ່​ເຂດພາກກາງ ຟີລິບປີນ.
ລົມພາຍຸໄຕ້ຝຸ່ນລູກນຶ່ງທີ່ຮ້າຍແຮງທີ່ສຸດທີ່ບໍ່ເຄີຍບັນທຶກໄວ້ມາ ກ່ອນ ໄດ້ສ້າງຄວາມເສຍຫາຍຢ່າງໜັກໃຫ້ແກ່ພາກກາງຂອງ ຟີລິບປິນ ເຮັດໃຫ້ຫຼາຍຫົວເມືອງໃຫຍ່ແລະນ້ອຍໄດ້ຮັບຄວາມ ຫາຍຍະນະ ແລະປະຊາຊົນໃນຈຳນວນຫຼາຍເຖິງ 10 ພັນຄົນ ເສຍຊີວິດ ບັນດາກຸ່ມຊ່ອຍເຫຼືອກຳລັງພາກັນຂຸ້ນຂ້ຽວເຂົ້າຫາພວກຂົງ ເຂດທີ່ຖືກປະທະຢ່າງໜັກທີ່ສຸດ ບ່ອນທີ່ຊອກຫາເຂົ້າປາອາ ຫານແລະນ້ຳດື່ມນ້ຳໃຊ້ທີ່ສະອາດໄດ້ຍາກນັ້ນ ສະຫະລັດອາເມຣິກາ ແລະປະເທດອື່ນໆຫຼາຍປະເທດກຳລັງສົ່ງ ສະບຽງບັນເທົາທຸກແລະພວກເຈົ້າໜ້າທີ່ກູ້ໄພໄປຍັງຂົງເຂດດັ່ງກ່າວ ການຊ່ອຍເຫຼືອບັນເທົາທຸກແລະທະຫານສະຫະລັດຊຸດທຳອິດໄດ້ບິນອອກຈາກກຸງມານີລາໄປຍັງຂົງເຂດ Tacloban ຊຶ່ງເປັນນຶ່ງໃນບັນດາຂົງເຂດທີ່ຖືກປະທະຢ່າງຮ້າຍແຮງທີ່ສຸດໃນວັນຈັນມື້ນີ້ ຄວາມພະຍາຍາມໃຫ້ການຊ່ອຍເຫຼືອໄດ້ປະເຊີນກັບສິ່ງກີດຂວາງໂດຍການລັກຂະໂມຍຊຶ່ງພວກ ແກ໊ງອາຊະຍາກອນເຫຼົ່ານີ້ບໍ່ພຽງແຕ່ຊອກຫາເຂົ້າປາອາຫານແລະນ້ຳຈາກຮ້ານຄ້າແຫ່ງຕ່າງໆເຫຼົ່າ ນັ້ນ ແຕ່ພວກເຂົາຍັງລັກເອົາສິ່ງຂອງບໍລິໂພກອຸບປະໂພກຕ່າງໆເຊັ່ນພວກເຄື່ອງໂທລະພາບ ຈັກ ຊັກເຄື່ອງນຸ່ງແລະພວກຕູ້ເຢັນນຳ ລົມພາຍຸທີ່ມີຄວາມແຮງໄດ້ປະທະເກາະ Leyte ຈາກທິດຕາເວັນອອກໃນວັນສຸກຜ່ານມານີ້ ມາຮອດວັນອາທິດວານນີ້ ຊຶ່ງຄວາມເສຍຫາຍໄດ້ສະແດງໃຫ້ເຫັນຢ່າງຈະແຈ້ງ ບັນດາເຈົ້າໜ້າທີ່ຟີລິບປິນກ່າວວ່າ ໃກ້ຈະເປັນທີ່ແນ່ນອນແລ້ວວ່າ ຈຳນວນຜູ້ເສຍຊີວິດຈະເພີ່ມຂຶ້ນຢ່າງຫຼວງຫຼາຍ ປະທານາທິບໍດີ Benigno Aquino ໄດ້ປະກາດຂົງເຂດດັ່ງກ່າວເປັນເຂດໄພພິບັດ ໃນຕອນເຊົ້າວັນຈັນມື້ນີ້ ລົມພາຍຸລູກນີ້ໄດ້ເລີ້ມອ່ອນແຮງລົງ ໃນຂະນະທີ່ມັນໄປປະທະຝັ່ງທະເລແຂວງ Quang Ninh ໃນພາກເໜືອຂອງຫວຽດນາມ ແລະອ່ອນລົງມາເປັນພາຍຸເຂດຮ້ອນເວລາມັນຂຶ້ນປະທະຝັ່ງ ພວກພະຍາກອນອາກາດຄາດວ່າ ລົມລູກນີ້ຈະອ່ອນແຮງລົງເປັນຄວາມກົດດັນອາກາດຕໍ່າໃນຕອນແລງມື້ນີ້ ໃນພາກໃຕ້ຂອງຈີນ ບ່ອນທີ່ຝົນຕົກແຮງໄດ້ເລີ້ມຂຶ້ນ